N2 by Plett gesluit weens betogingsArgieffoto: memyselfaneye (Pixabay) Die N2-hoofweg by Plettenbergbaai in die Wes-Kaap is sedert Maandag as voorsorgmaatreël gesluit te midde van betogings wat vandeesweek in dié gebied woed. Verkeer word via alternatiewe roetes herlei. Drie betogers is tot op hede in hegtenis geneem op aanklagte van openbare geweld en sal binnekort in die hof verskyn. Dit is nie seker waarom hulle betoog nie. Sers. Christopher Spies, woordvoerder van die polisie, het Vrydagoggend aan Maroela Media gesê lede van die polisie se eenheid vir openbare orde is vandeesweek na die hoofweg ontplooi nadat betogings reeds Maandag in die omgewing van Plettenbergbaai opgevlam het. Groepe betogers het op verskillende plekke op die N2 bymekaargekom, die pad met brandende voorwerpe versper en voertuie met klippe bestook. Spies het Vrydag gesê polisiebeamptes is steeds in die omgewing ontplooi om die situasie te monitor. Dít terwyl naburige polisiestasies Donderdag ook van hul lede in die omgewing ontplooi om lede van die polisie se eenheid vir openbare orde by te staan. “Hierdie magte sal op die grond bly totdat die situasie gestabiliseer het.” Jandré Bakker, woordvoerder van die provinsiale departement van vervoer, sê die N2 by Kleinkrantz in die omgewing van Wildernis was Donderdag vir ’n kort tydperk gesluit, maar is intussen weer oopgestel. Volgens Bakker moes die N2 by Nekkies ook vroeër gesluit word weens protesoptogte, maar is daar in dié stadium geen onluste in die omgewing van Knysna nie. “Die situasie word gemonitor en wetstoepassingsagentskappe sal nie huiwer om die pad weer te sluit indien protesoptrede hervat word nie.”